
· REPUBLIKA HRVATSKA

· DUBROVAČKO-NERETVANSKA ŽUPANIJA 

   GRAD OPUZEN
· Gradsko vijeće
KLASA: 021-05/21-01/09
URBROJ: 2117-11/2-22-2

Opuzen, 07. ožujka 2022. godine

· Z  A  P  I  S  N  I  K 

· sa 9. sjednice Gradskog vijeća Grada Opuzena

· održane dana 07. ožujka 2022. godine (ponedjeljak) s početkom u 1815 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Katarina Barišić, Majda Bartulović, Mario Dropulić, Ivan Glasović, Slavomir Prović, Jure Stanić, Mladen Šiljeg i Tomislav Šimović 
ZAMJENICI VIJEĆNIKA: Marin Franičević, Stana Kiridžija i Ives Tošić
IZOČNI VIJEĆNICI: Mario Bjeliš i Kristijan Soče
Ostali: 

Gradonačelnik Ivan Mataga
Pročelnica Jedinstvenog upravnog odjela Marijana Vuletić
Zapisničar:
Andrija Zonjić

Predsjednik mandatnog povjerenstva Ivan Glasović izvijestio je vijećnike kako je troje dosadašnjih vijećnika podnijelo zahtjeve za mirovanje mandata i to: Ivana Volarević i Marko Čović iz osobnih razloga, te Ivo Ključe zbog početka obnašanja nespojive dužnosti. Ovlašteni predstavnici kandidacijskih lista s kojih su vijećnici izabrani za njihove zamjenike odredili su: Ives Tošić, Marina Franičevića i Stanu Kiridžija. Povjerenstvo smatra kako su ispunjeni zakonski uvjeti za početak obavljanja dužnosti vijećnika.
Predsjedavajući je pročitao tekst svečane prisege:

“Prisežem svojom čašću da ću dužnost člana Gradskog vijeća obavljati savjesno i odgovorno i da ću se u svom radu držati Ustava Republike Hrvatske, zakona i Statuta Grada i poštivati pravni poredak, te da ću se zauzimati za svekoliki napredak grada Opuzena, Županije i Republike Hrvatske”

te potom prozvao pojedinačno svakog od zamjenika vijećnika koji su, nakon što su prozvani izgovorili “PRISEŽEM” , potpisali tekst prisege.
Predsjedavajući je čestitao novim vijećnicima, otvorio sjednicu, pozdravio nazočne, te napomenuo da se sjednica tonski snima. Konstatirao je kvorum, odnosno da je nazočno 11 vijećnika. Pročitao je prijedlog dnevnog reda koji je vijećnicima dostavljen zajedno s radnim materijalima.
1. Prijedlog zapisnika sa VIII. sjednice Gradskog vijeća

2. Aktualni sat

3. Prijedlog Odluke o donošenju IV. izmjena i dopuna Prostornog plana uređenja Grada Opuzena

4. Prijedlog Odluke o raspisivanju javnog natječaja za prodaju zemljišta u vlasništvu Grada Opuzena

5. Prijedlog Odluke o davanju suglasnosti na Opće uvjete isporuke komunalne usluge za uslugu ukopa na gradskom groblju Sv. Roko u Podgradini

6. Prijedlog Odluke o izmjeni odluke o koeficijentima za obračun plaća službenika i namještenika u Jedinstvenom upravnom odjelu Grada Opuzena

7. Prijedlog Odluke o izmjeni prijedloga za imenovanje članova Nadzornog odbora Vodovod Opuzen d.o.o. za opskrbu pitkom vodom

8. Prijedlog Rješenja o izmjeni člana Upravnog vijeća Dječjeg vrtića Opuzen
te predložio nadopunu točkom 9.: Prijedlog Odluke o davanju suglasnosti za promjenu investitora-nositelja investitorskih prava i obveza u provedbi projekta „Kanalizacijski sustav odvodnje otpadnih voda Grada Opuzena - dio uz Malu Neretvu“, te otvorio raspravu.
Vijećnik Slavomir Prović je predložio da se iz dnevnog reda izostave predložene točke 3.-8., uz obrazloženje da nisu dobro pripremljene ili za njih nisu dostavljeni potrebni radni materijali.
Predsjedavajući je rekao kako će sukladno Poslovniku prijedlog dati na glasovanje.

Vijećnik Slavomir Prović smatra kako prijedloge u svakom slučaju treba dati na glasovanje, bez obzira koliko oni bili dobri ili loši po sudu većine.

Predsjedavajući je dao na glasovanje prijedlog vijećnika Provića da se iz dnevnog reda izostave predložene točke 3.8. Nakon provedenog glasovanja konstatirao da je „ZA“ glasovalo 4 vijećnika, 6 „PROTIV“ (vijećnici Marin Franičević, Ivan Glasović, Stana Kiridžija Jure Stanić, Tomislav Šimović i Ives Tošić) i 1 „SUZDRŽAN“ (vijećnik Mario Dropulić), te da prijedlog nije usvojen. 
Dao je na glasovanje dnevni red dostavljen vijećnicima u radnim materijalima uz dopunu predloženom točkom 9. Nakon provedenog glasovanja konstatirao da je dnevni red usvojen većinom glasova, 6 vijećnika glasovalo je „ZA“, 4 „PROTIV“ (vijećnici Katarina Barišić, Majda Bartulović, Slavomir Prović i Mladen Šiljeg) i 1 „SUZDRŽAN“ (vijećnik Mario Dropulić).
Ad.1. Prijedlog zapisnika sa VIII. sjednice Gradskog vijeća
Predsjedavajući je otvorio raspravu.

Vijećnik Slavomir Prović ukazao je na tehničku pogrešku na stranici 5. gdje je navedeno kako će se ‘malim obrtnicima’ cijena usluge „povećati sa sadašnjih 150 na 150 kn mjesečno“, a trebalo bi stajati „povećati sa sadašnjih 150 na 450 kn mjesečno, te predlaže da se isto ispravi.
Predsjedavajući je prihvatio primjedbu vijećnika te je dao na glasovanje zapisnik sa VIII. sjednice Gradskog vijeća uz ispravku prema vijećnika Provića: Nakon provedenog glasovanja, ustvrdio je da je zapisnik VIII. sjednice Gradskog vijeća usvojen većinom glasova, sa 9 glasova “ZA” i 2 “PROTIV” (vijećnici Katarina Barišić i ________).
Ad.2. Aktualni sat

Vijećnik Slavomir Prović komentirao je kako smo svjedoci da su ovogodišnje maškare organizirane na jedan dobar način i kako je organizaciju preuzela jedna mlađa ekipa entuzijasta. Smatra kako bi sve bilo u redu da nije bilo te “nesretne srijede”. Ta “nazovi tradicija” da se opuruka čita na Čistu srijedu već je bila promijenjena i oporuka se čitala utorkom, kao i drugdje, međutim sada je čitanje opet vraćeno na srijedu, ne zna zbog čega. Zbog situacije u Ukrajini, čak je i Papa, kao poglavar katoličke crkve, pozvao vjernike da ove godine na Čistu srijedu posebno mole i poste za mir. Pitao je gradonačelnika što je napravio da se završne poklade ne održavaju u srijedu, a još važnije, kad su već organizirane što je poduzeo da se napravi nekakav dogovor, razgovor, sa crkvom, župnikom I organizatorima da ne dođe do ovolikog razdora i konflikata; Nema nas puno da se i na ovaj način dijelimo.
Gradonačelnik Ivan Mataga je odgovorio kako se o ovom pitanju javno očitovao na službenim stranicama i na facebooku i kako nije imao ništa protiv takve odluke, niti je u njoj vidio nikakvo zlo ni poganski običaj. Sada nakon burnih reakcija shvaća stavove crkve. Zato je organizirao susret sa organizatorima maškara i župnikom na kojem se pokušalo iznaći način kako približiti crkvu mladima i mlade crkvi, kako bi dogodine organizirati maškare u utorak i okupiti sve zajedno, a ne da se kao ove godine dijelimo, jer nas je ionako malo. Nada se da ćemo, ako svi pristanu, dogodine na pokladama biti svi zajedno. Sada se “kopa” po arhivima da se vidi ima li pisanih zapisa o toj tradiciji, ako se takav podatak uopće uspije naći, da znamo da ona nije potekla zlonamjerno od nekih, jer je za sada sve na ”rekla-kazala” činjenicama.
Vijećnik Slavomir Prović pozdravio je takvu inicijativu kako bi se ubuduće izbjegle nepotrebne podjele; Što se tiče tradicije, smatra da o tome nije potrebno govoriti ništa više, jer je svakako tradicija čiste srijede duža od pokladnih svečanosti.
Vijećnica Katarina Barišić postavila je dva pitanja gradonačelniku:

1. Što je razlog sječe kestena na Rivi;
2. Prometnica od brane prema Barakama zakrčena je raznim prometalima; Može li se utjecati na ljude da maknu svoje automobile, pošto je cesta dvosmjerna a stari most u rekonstrukciji. Smatra kako svi tamošnji stanari imaju dovoljno prostora ispred svojih kuća gdje bi držali automobile, a ne ih ostaviti na javnom prostoru. Pitala je može li im, kao gradonačelnik, uputiti nekakav dopis i apelirati na red i sigurnost u prometu.
Gradonačelnik je odgovorio kako je danas pušten promet preko starog mosta. Po pitanju uređenja prometa pričali smo na nekoliko prošlih sjednica; Izvijestio je kako smo u postupku izrade prometnog elaborata kojim bi se trebao regulirati promet na cjelokupnom gradskom području. Komunalni redar još nije osposobljen za prometnog redara da bi mogao postupati u takvim slučajevima.
Vijećnik Ivan Glasović je komentirao kako, sve i da hoćemo, taj problem ne možemo brzo i jednostavno riješiti. Jer, naši su djedovi često gradili kuće odmah do puta a automobila je sve više, tako da većina gradskih ulica ima isti problem.
Vijećnica Katarina Barišić smatra kako se može privremeno parkirati, iznijeti potrepštine iz automobila itd. ali ne i držati automobile cijeli dan na javnom prostoru. Smatra kako se može i mora naći neko prihvatljivo rješenje.

Gradonačelnik je odgovorio kako se u tom cilju razgovaralo o preoblikovanju nekih ulica u jednosmjerne, ali kako i u tome ima dosta otpora. Angažirani su vanjski suradnici na tom projektu te se nada i njihovoj stručnoj pomoći. Odgovorio je kako su kesteni na Rivi uklonjeni zbog truleži korjenja, prema savjetu stručnjaka.
Vijećnica Katarina Barišić je rekla kako je jedan kesten bio gotovo zdrav i kako ga je trebalo samo malo jače orezati. Pitala je koji su točno stručnjaci upitani za savjet.

Gradonačelnik je odgovorio kako je konzultiran gosp. Mario Bebić.

Vijećnica Katarina Barišić je predložila da se na istoj lokaciji odmah posade novi kesteni. Dobronamjerno predlaže da se u parku na početku ulice Ante Starčevića obavi kvalitetna rezidba a ne sječa, kao što je to bio slučaj sa kestenima na Rivi.
Predsjedavajući se složio da je rezidba potrebna te kako je od strane v.d. direktora Čistoće informiran kako se rezidba može obavljati samo “iz korpe”, dakle to ćemo mrati i platiti; Smatra da je rezidba potrebna, iako nije hitno da se baš sada obavi.

Vijećnik Mladen Šiljeg pitao je predsjedavajućeg tko je osoba koju je spomenuo kao v.d. direktora Čistoće. Pitao je gradonačelnika da li je nastavljena praksa isplate naknade vijećnicima i predsjedniku Vijeća.
Predsjedavajući je odgovorio da će se o problematici Čistoće razgovarati kada za to dođe vrijeme, te kako to nije tema za Vijeće. 

Gradonačelnik je odgovorio vijećniku da se nastavlja s dosadašnjom praksom isplate naknade, dakle 1.000 kuna predsjedniku Vijeća mjesečno, a vijećnicima 170 kuna po sjednici.

Vijećnik Slavomir Prović je komentirao kako se dešavaju promjene u uprava komunalnih poduzeća u konspirativnom stilu. Pitao je gradonačelnika koje su osobe primljene i da li ispunjavaju uvjete. Smatra kako bi prethodno trebalo Gradskom vijeću podnijeti izvješće o radu.

Gradonačelnik je odgovorio vijećniku kako se takvo izvješće dostavlja Skupštinama društava koje o njemu odlučuju, a što može biti održano do sljedeće sjednice Vijeća. Odluka o razrješenju i imenovanju člana Uprave društva Čistoća donešena je 24.veljače 2022.,a kojom je novi vršitelj dužnosti direktora imenovan na rok od jedne godine. Također, za imenovanje nema obveze provođenja javnog natječaja.
Predsjedavajući je zaključio aktualni sat.
Ad.3.  Prijedlog Odluke o donošenju IV. izmjena i dopuna Prostornog plana uređenja 
Grada Opuzena

Prijedlog odluke obrazložio je gradonačelnik Ivan Mataga. Pojasnio je kako je provedena zakonom propisana procedura te dobivena suglasnost resornog ministarstva.
Predsjedavajući je otvorio raspravu.

Vijećnik Slavomir Prović kometirao je kako se izmjene i dopune Plana odnose na četiri čestice na kojima bi trgovačko društvo Plodine gradilo prodajni prostor. Međutim, predmetne čestice su i danas u vlasništvu fizičkih osoba. Također, nije vidio nikakvo pismo namjere kakvo ide uz ovakav projekt, a što je uobičajeno u poslovnom svijetu. Mi imamo samo „nečiju riječ“ da će neka tvrtka graditi ako Grad izradi i usvoji izmjene i dopune Prostornog plana. Pita što u slučaju da Plodine ne kupe te parcele i ne izgrade objekt. Smatra kako se u tom slučaju pogoduje sadašnjim vlasnicima.
Gradonačelnik je odgovorio kako smo d pola godine, i sve je išlo uobičajenim putem. Osobno smatra kako je realizacija projekta u interesu za zajednicu i što se tiče novog zapošljavanja i prihoda grada. Već je izvršena uplata 50% ugovorene cijene na račun vlasnika parcela, te smo i mi dobili određeni prihod od poreza na promet nekretnina. Čeka se pravomoćna građevinska dozvola da bi se isplatio ostatak kupoprodajne cijene te prenijelo vlasništvo nad nekretninama. Idejni projekt je u proceduri, a gradska uprava je pripomogla da se ubrza potvrda glavnog projekta, te dobije građevinska dozvola Smatra kako bi sve trebalo biti dovršeno ubrzo i kako možemo očekivati početak radova u 6-7 mjesecu.
Vijećnica Katarina Barišić pitala je da li je to doista tako, kako je gradonačelnik rekao.
Gradonačelnik je dodao kako ćemo imati sigurno pozamašan prihod od komunalnog doprinosa, komunalne naknade, a biti će i 30 novozaposlenih, 40-ak sezonskih radnika.
Vijećnica Katarina Barišić nastavila je i pitala da li će zaposlenici biti naši sugrađani, što nam je prioritet, te mjesta koja nam gravitiraju.
Vijećnik Ivan Glasović je potvrdio kako tvrtka Plodine trenutno realizira velike investicije na našem području, jer im tvrtka u kojoj radi isporučuje kamenu frakciju za projekte u Zaostrogu, Pločama, Metkoviću. Smatra da i mi u Opuzenu imamo privilegiju da takve tvrtke investiraju i grade trgovački centar u našem Gradu. Time ćemo ubuduće imati nove prihode od komunalne naknade i nove zaposlenike.
Vijećnik Slavomir Prović smatra kako mi ne možemo uvjetovati investitorima zapošljavanje radnika sa našeg područja, ali ih svakako možemo stimulirati u tom cilju, npr. putem smanjenja komunalne naknade i sl. da zapošljavaju domicilno stanovništvo.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA”, 3 „PROTIV“ (vijećnici Majda Bartulović, Slavomir Prović i Mladen Šiljeg) i 1 “SUZDRŽANIM” (vijećnica Katarina Barišić) usvojena Odluka o donošenju IV. izmjena i dopuna Prostornog plana uređenja Grada Opuzena u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.4.  Prijedlog Odluke o raspisivanju javnog natječaja za prodaju zemljišta u 
vlasništvu Grada Opuzena

Prijedlog odluke obrazložio je gradonačelnik Ivan Mataga. Pojasnio je kako se radi o dvije čestice i to 1541/5 i 1541/6 za koje se predlaže prodaja, uz početnu cijenu prema procjeni sudskog vještaka. 

Predsjedavajući je otvorio raspravu.

Vijećnik Slavomir Prović pitao je zbog čega se ide s prodajom te podsjetio kako je u Poduzetničkoj zoni planirana izgradnja nove zgrade dječjeg vrtića i kako je vijećnik Soče dao primjedbu kako će se time umanjiti kapacitet planirane sportsko-rekreacijske zone. Za početnu cijenu od 588,67 kn/m2 smatra kako neće biti baš stimulativna za kupce pa će parcele vjerojatno i dalje ostati u našem vlasništvu, a time možda i prostor za zgradu dječjeg vrtića.
Gradonačelnik je odgovorio kako nam vrtić mora biti prioritet pred interesima Neretvanca. Također, planirana površina sportsko-rekreacijske zone je za sada dovoljna, jer se dio planiranih površina za parkiranje može izmjestiti na način da oba planirana sadržaja imaju dovoljno prostora. Početna cijena je i prema njegovu mišljenju prevelika, ali takva je procjena sudskog vještaka.
Vijećnik Slavomir Prović pitao je kolika može biti najniža prodajna cijena, a gradonačelnik odgovorio kako u ovom trenutku ne raspolaže takvim informacijama.

Vijećnica Katarina Barišić pitala je koliko će Vrtić biti udaljen od jadranske i bosanske magistrale, a gradonačelnik je odgovorio da će biti udaljen između 150-200 metara. Vijećnica je zatražila da se odgovor gradonačelnika unese u zapisnik jer osobno ima sasvim druge informacije. Pitala je i što se planira sa starim vrtićem.

Gradonačelnik je odgovorio kako je prostor u kojem je Vrtić sada smješten u vlasništvu Doma zdravlja Metković, koji za isti ima svoje planove.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA”, 3„PROTIV“ (vijećnici Majda Bartulović, Slavomir Prović i Mladen Šiljeg) i 1 “SUZDRŽANIM” (vijećnica Katarina Barišić) usvojena Odluka o raspisivanju javnog natječaja za prodaju zemljišta u vlasništvu Grada Opuzena, u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.5.  Prijedlog Odluke o davanju suglasnosti na Opće uvjete isporuke komunalne 
usluge za uslugu ukopa na gradskom groblju Sv. Roko u Podgradini

Prijedlog odluke obrazložio je gradonačelnik Ivan Mataga. 
Predsjedavajući je otvorio raspravu.

Vijećnik Slavomir Prović je citirao članak 12. prijedloga odluke te dodao kako smatra da je uz predloženu odluku trebao biti dostavljen i cijenik usluga. Pročitao je i članak 19. kojim je određeno da cijenik usluga donosi i mijenja isporučitelj usluge, uz prethodnu suglasnost gradonačelnika koji obnaša dužnost Skupštine društva, što mu daje veliku odgovornost. Smatra kako takvo rješenje nikako nije dobro ni u ovom slučaju, niti i u drugim slučajevima, u kojima se odlučuje o cijenama javnih usluga. Smatra da bi takve odluke trebalo donositi „uz prethodnu suglasnost Gradskog vijeća“, što je smatra dobro i za samog gradonačelnika.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 4 „PROTIV“ (vijećnici Katarina Barišić, Majda Bartulović, Slavomir Prović i Mladen Šiljeg) usvojena Odluka o davanju suglasnosti na Opće uvjete isporuke komunalne usluge za uslugu ukopa na gradskom groblju Sv. Roko u Podgradini, u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.6.  Prijedlog Odluke o koeficijentima za obračun plaća službenika i namještenika 
u Jedinstvenom upravnom odjelu Grada Opuzena
Prijedlog odluke obrazložila je pročelnica Marijana Vuletić. Pojasnila je kao je Vlada RH uredbom povećala iznos minimalne plaće, pa je iz tog razloga bilo potrebno napraviti korekciju odluke o koeficijentima za obračun plaće spremačice.

Predsjedavajući je otvorio raspravu.
Vijećnik Slavomir Prović je pitao da li je zaživjela Javna ustanova sportski objekti Opuzen i da li se radi o spremačici koja je njihov zaposlenik.
Gradonačelnik je odgovorio kako ustanova još nije počela s radom i da se radi o spremačici zaposlenoj u Gradu.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 4 „PROTIV“ (vijećnici Katarina Barišić, Majda Bartulović, Slavomir Prović i Mladen Šiljeg) usvojena Odluka o izmjeni odluke o koeficijentima za obračun plaća službenika i namještenika u Jedinstvenom upravnom odjelu Grada Opuzena u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.7.  Prijedlog Odluke o izmjeni prijedloga za imenovanje članova Nadzornog 
odbora Vodovod Opuzen d.o.o. za opskrbu pitkom vodom

Prijedlog Odluke obrazložio je predsjednik Mandatnog povjerenstva vijećnik Ivan Glasović. Pojasnio je kako je vijećnik Marko Čović podnio zahtjev za mirovanje mandata, te je za njegova zamjenika na današnjoj sjednici potvrđen mandat Marinu Franičeviću. Slijedom rečenog, potrebno napraviti i izmjenu u Nadzornom odboru društva Vodovod Opuzen. Predlaže se razrješenje člana Marka Čovića te imenovanje Marina Franičevića za člana Nadzornog odbora društva Vodovod Opuzen. 

Vijećnik Slavomir Prović je komentirao kako pretpostavlja da su u listama  za prethodne izbore sve stranke predložile svoje najbolje kandidate za članove Gradskog vijeća, a koji sada stavljaju svoje mandate u mirovanje. Jedan od njih je naveo kako podnosi zahtjev za mirovanje mandata „iz osobnih razloga“, premda je poznato da je pod istragom.
Predsjedavajući je izrekao opomenu vijećniku uz obrazloženje da svaka osoba koja se nalazi u kaznenom postupku, pa tako i vijećnik, ima pravo na presumpciju nevinosti dok joj se ne dokaže krivnja.

Vijećnik Slavomir Prović je nastavio s komentarom te rekao kako je za v.d. direktora imenovana osoba koja je navršila 65. godina starosti, te se referirao na izabrane članove povjerenstava Gradskog vijeća. Imenovali smo članove tih povjerenstava a sada ih nakon nekoliko mjeseci razrješujemo dužnosti. Smatra da bi, da se od početka oporbi prepustio dio članova tih povjerenstava, sada imali veći kadrovski kapacitet. Jasno se vidi kako vladajuća većina sada ima problema u kadroviranju i kako je možda nastupilo vrijeme za novu kadrovsku križaljku.
Gradonačelnik se referirao na izlaganje vijećnika te rekao kako su vijećnici kojima je danas mandat stavljen u mirovanje podnijeli zahtjeve za mirovanje mandata „iz osobnih razloga“, što je njihovo pravo i što ne želi komentirati. 
Predsjedavajući je podsjetio kako su se u prethodnim sazivima formirala razna povjerenstva te kako ga nikad nitko nije zvao niti ponudio da bude članom npr. povjerenstva za poljoprivredno zemljište, iako o tome mnogo toga zna i može ponuditi. Podsjetio je i kako su u ovom sazivu gradskog vijeća formirana povjerenstva o čemu su vijećnici na vrijeme dobili prijedloge dnevnog reda; Međutim, iako ne bez prethodnog iskustva, kada su te točke bile na dnevnom redu, oporbeni vijećnici nisu imali svoje prijedloge za članove povjerenstava ili bi napustili sjednicu. Osobno smatra kako treba razgovarati i po mogućnosti nastojati postići konsenzus u donošenju odluka, ali za to je potrebna dobra volja svih sudionika.
Vijećnica Katarina Barišić je rekla kako bi bilo lijepo da se o svemu obavijest zainteresirana javnost i navedu ti „osobni razlozi“.

Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 3 „PROTIV“ (vijećnici Majda Bartulović, Slavomir Prović i Mladen Šiljeg) i 1 “SUZDRŽANIM” (vijećnica Katarina Barišić) usvojena Odluka o izmjeni prijedloga za imenovanje članova Nadzornog odbora Vodovod Opuzen d.o.o. za opskrbu pitkom vodom, u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.8. Prijedlog Rješenja o izmjeni člana Upravnog vijeća Dječjeg vrtića Opuzen
Prijedlog Odluke obrazložio je predsjednik Mandatnog povjerenstva vijećnik Ivan Glasović. Pojasnio je kako je, vijećnik Marko Čović podnio zahtjev za mirovanje mandata; Slijedom rečenog, potrebno napraviti i izmjenu u Upravnom vijeću Dječjeg vrtića Opuzen. Predlaže se razrješenje člana Marka Čovića te imenovanje Ivane Utovac za člana čana Upravnog vijeća Dječjeg vrtića Opuzen. 

Predsjedavajući je konstatirao da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je većinom glasova, sa 6 glasova “ZA”, 3 „PROTIV“ (vijećnici Majda Bartulović, Slavomir Prović i Mladen Šiljeg)  i 1 „SUZDRŽANIM“ (vijećnica Katarina Barišić)  usvojeno Rješenje o izmjeni člana Upravnog vijeća Dječjeg vrtića Opuzenu predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.9. Prijedlog Odluke o davanju suglasnosti za promjenu investitora-nositelja investitorskih prava i obveza u provedbi projekta „Kanalizacijski sustav odvodnje otpadnih voda Grada Opuzena - dio uz Malu Neretvu“
Prijedlog odluke obrazložio je gradonačelnik Ivan Mataga. Zbog propusta prethodnika, prisiljeni smo prihvatiti promjenu investitora-nositelja investitorskih prava i obveza u provedbi projekta „Kanalizacijski sustav odvodnje otpadnih voda Grada Opuzena - dio uz Malu Neretvu“, za što je potrebna suglasnost predstavničkog tijela.
Predsjedavajući je konstatirao da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA”, 1 „PROTIV“ (vijećnik i Mladen Šiljeg) i 3 „SUZDRŽANA“ (vijećnici Katarina Barišić, Majda Bartulović i Slavomir Prović)  usvojena Odluka o davanju suglasnosti za promjenu investitora-nositelja investitorskih prava i obveza u provedbi projekta „Kanalizacijski sustav odvodnje otpadnih voda Grada Opuzena - dio uz Malu Neretvu“ u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Predsjedavajući je konstatirao da je iscrpljen dnevni red te zaključio sjednicu u 1942 sati. 
                         Zapisničar 

                     Andrija Zonjić

